Galipolo

Galipolo (turke Gelibolu, antikva greka nomo Kallipolis) estas urbo kaj mara haveno en eŭropa parto de Turkio, sur la Galipolo-duoninsulo, ĉe Marmor-mara eniro de la Dardaneloj, 200 km sudokcidente de Istanbulo. La urbo havas ĉ. 20.000 loĝantojn. Ĝi estis grava bizanca fortikaĵo, poste en 1356 ĝi iĝis la unua eŭropa konkero de la otomanoj. Pro strategia defendo de Istanbulo, la turkoj konstruis la militan apogpunkton. Ĝi estis grava komerca tranzita stacio inter Rumelio kaj Anatolio. Dum la Unua mondmilito, plimulto de la urbo detruiĝis pro la batalo de Galipolo. Restis deponejo de bizanca imperiestro Justiniano la 1-a (6-a jc.), kvadratforma fortikaĵo el la 14-a jarcento kaj holmoj de trakaj tribaj gvidantoj.